SET ปิดเช้าลบ 9 จุด ตาม”ดาวน์โจนส์” ดิ่งกว่า300จุด หลังดัชนีภาคการผลิตสหรัฐฯต่ำสุดรอบ10ปี
SET ปิดเช้าลบ 9 จุด ตาม"ดาวน์โจนส์" ดิ่งกว่า300จุด หลังดัชนีภาคการผลิตสหรัฐฯต่ำสุดรอบ10ปี โดยดัชนีตลาดหุ้นไทยช่วงเช้าปิดที่ระดับ 1,615.26 จุด ลดลง 8.83 จุด หรือ 0.54% มูลค่าการซื้อขาย 2.16 หมื่นล้านบาท
2 ต.ค. 2562

ผู้สื่อข่าวรายงานว่า ดัชนีตลาดหุ้นไทยช่วงเช้าปิดที่ระดับ 1,615.26 จุด ลดลง 8.83 จุด หรือ 0.54% มูลค่าการซื้อขาย 2.16 หมื่นล้านบาท ขณะที่ดัชนีอุตสาหกรรมดาวโจนส์ เมื่อคืนนี้ (1 ต.ค.62) ปิดที่ระดับ 26,573.04 จุด ปรับตัวลดลง 343.79 จุด หรือ 1.28%
10 หุ้นกดดัชนีเช้านี้

ด้าน น.ส.จิตรา อมรธรรม รองกรรมการผู้จัดการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยเช้านี้เคลื่อนไหวในแดนลบตลอด วอลุ่มเทรดบางมาก เป็นไปในทิศทางเดียวกับตลาดหุ้นในภูมิภาคเอเชียที่ต่างปรับตัวลงราว -0.3% ถึง -0.5% เป็นไปตามดาวโจนส์ที่ปรับตัวลง หลังสถาบันจัดการด้านอุปทานของสหรัฐฯ(ISM) ระบุว่า ดัชนีภาคการผลิตของสหรัฐฯปรับตัวลงสู่ระดับ 47.8 ในเดือนก.ย. ต่ำกว่าที่คาดการณ์ไว้ที่ระดับ 50.2 ซึ่งครั้งนี้ถือว่าต่ำสุดในรอบ 10 ปี แม้แต่ภาคการผลิตของยูโรโซนก็เผชิญภาวะหดตัว ซึ่งเป็นผลสะท้อนที่มาจากเศรษฐกิจโลกชะลอตัวทำให้ภาคการผลิตถูกกระทบไปด้วย
นอกจากนี้ ตลาดฯ ยังไม่มีปัจจัยใหม่เข้ามา ทำให้เม็ดเงินลงทุนมีการโยกย้ายจากสินทรัพย์เสี่ยงเข้าสู่สินทรัพย์ปลอดภัย อย่างตลาดในกลุ่ม TIP เป็นตลาดที่มีความเสี่ยงมากกว่าตลาดอื่นในเอเชีย ซึ่งได้เห็น Fund Flow ไหลออกไป
สำหรับแนวโน้มการลงทุนในช่วงบ่ายนี้ น.ส.จิตรา กล่าวว่า ตลาดฯยังมีโอกาสที่จะเกิดเทคนิคเคิลรีบาวด์ได้ในช่วงสั้น แต่ตลาดฯก็ยังอ่อนแออยู่ พร้อมให้แนวรับ 1,610-1,608 จุด ส่วนแนวต้าน 1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK  มูลค่าการซื้อขาย  1,293.19 ล้านบาท ปิดที่  153.50 บาท  ลดลง  3.50 บาท
PTT    มูลค่าการซื้อขาย  1,119.96 ล้านบาท ปิดที่   45.50 บาท  ลดลง  0.25 บาท
SCB    มูลค่าการซื้อขาย    974.63 ล้านบาท ปิดที่  116.00 บาท  ลดลง  1.50 บาท
AOT    มูลค่าการซื้อขาย    905.13 ล้านบาท ปิดที่   73.25 บาท  ลดลง  1.00 บาท
BBL    มูลค่าการซื้อขาย    850.85 ล้านบาท ปิดที่  168.50 บาท  ลดลง  4.50 บาท